b'\n_START_ARTICLE_\nInsula King William\n_START_PARAGRAPH_\nInsula King William (Qikiqtaq \xc3\xaen inuktitut) este o insul\xc4\x83 din Arhipelagul Arctic Canadian, apar\xc8\x9bin\xc3\xa2nd administrativ de regiunea Kitikmeot a teritoriului Nunavut din Canada. Cu o suprafa\xc8\x9b\xc4\x83 de 13111 km\xc2\xb2 ,  ocup\xc4\x83 locul 61 \xc3\xaen lume \xc8\x99i locul 15 \xc3\xaen Canada._NEWLINE_\xc3\x8en 2006, pe insul\xc4\x83 tr\xc4\x83iau 1064 persoane, concentrate \xc3\xaen singura a\xc8\x99ezare uman\xc4\x83 permanent\xc4\x83, Gjoa Haven._NEWLINE_Spre est, insula King William este separat\xc4\x83 de peninsula Boothia prin str\xc3\xa2mtorile James Ross \xc8\x99i Rae. Spre vest se afl\xc4\x83 str\xc3\xa2mtoarea Victoria \xc8\x99i dincolo de ea insula Victoria. La nord, insula este separat\xc4\x83 de insula Prince of Wales prin Canalul McClintock, iar la sud, golful Queen Maud \xc8\x99i str\xc3\xa2mtoarea Simpson o despart de peninsula Adelaide de pe continent. Insula King William este \xc3\xaenconjurat\xc4\x83 de o serie de insule mai mici, cum ar fi insula Matty, insulele Tennent, insulele Clarence, insulele Hovgaard etc._NEWLINE_Interiorul insulei este br\xc4\x83zdat de un mare num\xc4\x83r de lacuri, p\xc3\xa2r\xc3\xa2uri \xc8\x99i r\xc3\xa2uri. Relieful insulei este de tip colinar, dar \xc3\xaen\xc4\x83l\xc8\x9bimea maxim\xc4\x83 nu dep\xc4\x83\xc8\x99e\xc8\x99te 137 m._NEWLINE_Insula era cunoscut\xc4\x83 \xc8\x99i locuit\xc4\x83 de inui\xc8\x9bi \xc3\xaenc\xc4\x83 din vechime. Primul explorator european care a ajuns la ea a fost John Ross \xc3\xaen 1830, care a numit-o \xc3\xaen onoarea regelui William al IV-lea al Regatului Unit._NEWLINE_\xc3\x8en 1845-1847, expedi\xc8\x9bia lui John Franklin a ajuns \xc8\x99i iernat pe aceast\xc4\x83 insul\xc4\x83, unde condi\xc8\x9biile vitrege au dus r\xc3\xa2nd pe r\xc3\xa2nd la moartea tuturor membrilor expedi\xc8\x9biei._NEWLINE_\xc3\x8en 1903-1905, exploratorul norvegian Roald Amundsen, plecat \xc3\xaen c\xc4\x83utarea Pasajului de Nordvest, a iernat \xc3\xaentr-un port natural de pe coasta sudic\xc4\x83 a insulei, numit ulterior dup\xc4\x83 nava sa, Gj\xc3\xb8a.'